Diari Oficial de la Generalitat Valenciana


Sumari del DOGV 9832, del 19-04-2024 (2024/2953)

ACORD de 15 de març de 2024, de la Direcció General de Patrimoni, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9832

Data del DOGV
:   19-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2953


Data del document
:   15-03-2024

Organisme emissor
:   Conselleria d'Hisenda, Economia i Administració Pública

Tipus de document
:   Acord

Correcció d'errades

 Descriptors 

:   * Conselleria d'Hisenda, Economia i Administració Pública

ACORD de 15 de març de 2024, de la Direcció General de Patrimoni, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència. [2024/2953]  
Núm. d'expedient: ABI 170/2024  
Causant: Brenda Pauline Taylor  
Passaport: \*\*\*\*149\*\*  
Lloc i data de la defunció: Calp (Alacant), 13 de gener de 2015  
  
Últim domicili: Calp (Alacant)  
  
Antecedents de fet  
  
La Conselleria d'Hisenda, Economia i Administració Pública ha tingut coneixement, mitjançant ofici del Jutjat de Primera Instància número 4 de Dénia (Alacant), de data d'entrada 5 de desembre de 2023, número de registre d'entrada 8240, de l'existència del procediment d'execució de títols judicials 1527/2023 contra l'herència jacent de Brenda Pauline Taylor, morta a Calp (Alacant) el dia 13 de gener de 2015, en estat civil de viuda, aportant interlocutòria i decret de 28 de novembre de 2023.  
  
Mitjançant escrit de data 13 de desembre de 2023, de la Direcció General de Patrimoni, Servei d'Herències Abintestades, se sol·licita al Jutjat de Primera Instància número 4 de Dénia la documentació del causant que estiga en el procediment d'execució de títols judicials 1527/2023.  
Amb data de registre d'entrada 13 de febrer de 2024, número de registre d'entrada 663, el Jutjat de Primera Instància número 4 de Dénia presenta ofici de data 6 de febrer de 2024 al qual s'adjunta el certificat de defunció de Brenda Pauline Taylor; el certificat d'actes d'última voluntat de la causant, en el qual consta que no va atorgar testament, i el certificat d'empadronament, en el qual es constata que va estar empadronada a l'Ajuntament de Calp.  
No constant, en principi, l'existència de persones amb dret a heretar, es procedix a iniciar el procediment administratiu dirigit a efectuar la declaració de la Generalitat com a hereua abintestada.  
  
Fonaments de dret  
  
En compliment del que preveuen l'article 71.1.c de la Llei orgànica 5/1982, d'1 de juliol, d'Estatut d'Autonomia de la Comunitat Valenciana; l'article 43.3 de la Llei 14/2003, de 10 d'abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, i d'acord amb el que establixen els articles 20 i següents de la Llei 33/2003, de 3 de novembre, de patrimoni de les administracions públiques, es procedix a incoar l'expedient per a la declaració d'herència intestada a favor de la Generalitat.  
  
Així, en l'exercici de les competències que m'atribuïx l'article 13 del Decret 133/2023, de 10 d'agost, del Consell, d'aprovació del Reglament orgànic i funcional de la Conselleria d'Hisenda, Economia i Administració Pública, i basant-me en el que disposa l'article 58 de la Llei 39/2015, d'1 d'octubre, del procediment administratiu comú de les administracions públiques, acorde:  
  
Primer  
Incoar el procediment de declaració de la Generalitat com a hereua abintestada de Brenda Pauline Taylor, conforme al que es preveu en l'article 43.3 de la Llei 14/2003, de 10 d'abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, i en els articles 20 i següents de la Llei 33/2003, de 3 de novembre, de patrimoni de les administracions públiques.  
  
Segon  
Realitzar els actes i comprovacions que resulten necessaris per a determinar la procedència dels drets successoris de l'Administració de la Generalitat i incloure en l'expedient totes les dades que es puguen obtindre sobre la persona causant i els seus béns i drets.  
A este efecte, si esta documentació no ha sigut remesa per l'òrgan judicial o persona titular de la notaria, se sol·licitarà de les autoritats i personal funcionari públic, registres i la resta d'arxius públics, la informació sobre la persona causant i els béns i drets de la seua titularitat que s'estime necessària per a la millor instrucció de l'expedient.  
  
  
Tercer  
Publicar este acord en el Diari Oficial de la Generalitat Valenciana, en la pàgina web d'esta conselleria i durant el termini d'un mes en els taulers d'anuncis dels ajuntaments corresponents a l'últim domicili de la persona causant, al del lloc de la defunció i on radique la major part dels seus béns.  
  
Quart  
Obrir el termini per a presentar al·legacions o qualsevol informació en relació amb els béns de la persona causant, o l'eventual existència de persones amb dret a heretar. Qualsevol persona podrà presentar estes al·legacions o aportar documents o altres elements de juí en qualsevol moment anterior a la resolució del procediment.  
  
València, 15 de març de 2024. El director general de Patrimoni: Antonio Joaquín Woodward Poch.